RESOLUCIÓN do 18 de outubro de 2010 pola que se adxudican as axudas da Orde do 16 de xullo de 2010 (Diario Oficial de Galicia número 142, do 27 de xullo) pola que se convocan axudas correspondentes a accións de comunicación e divulgación científica e tecnolóxica (Diverciencia) no marco do Programa de comunicación e sensibilización social (CCS) do Plan galego de investigación, desenvolvemento e innovación tecnolóxica (PGIDIT).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 11/11/2010

A orde da Consellería de Economía e Industria do 16 de xullo de 2010 (DOG nº 142, do 27 de xullo) aproba as bases que rexerán a convocatoria de axudas correspondentes a diversas accións de comunicación e divulgación científica e tecnolóxica (Diverciencia), no marco do Programa de comunicación e sensibilización social (CCS) do Plan galego de investigación, desenvolvemento e innovación tecnolóxica (PGIDIT) para o ano 2010.
No artigo 3º (Beneficiarios) do anexo I da mencionada Orde do 16 de xullo de 2010, determínanse os requisitos que deberán cumprir os candidatos das axudas. Pola súa banda, no artigo 7º (Instrución dos procedementos) establécese a tramitación e instrución das solicitudes de subvención e no artigo 8º (Comisión de valoración) sinálase que a selección das solicitudes admitidas a fará a comisión de valoración, que será o órgano colexiado encargado de valorar as solicitudes de acordo cos criterios obxectivos fixados no artigo 9º (Criterios de valoración), así como de propoñer a concesión ou denegación das subvencións aos interesados conforme o disposto nas bases reguladoras da dita convocatoria.
De conformidade co anterior, unha vez revisados e completados os expedientes, as solicitudes admitidas foron avaliadas pola comisión de valoración na súa reunión do 7 de outubro de 2010 e a Dirección Xeral de Investigación Desenvolvemento e Innovación, como órgano instrutor, elevou a correspondente proposta de resolución ao órgano de resolución.
En consecuencia, atendendo á proposta elaborada polo órgano instrutor, esta consellería
RESOLVE:
Primeiro.-Concederlles as axudas ás universidades do sistema universitario galego, centros tecnolóxicos recoñecidos pola Dirección Xeral de I+D+I, organismos dependentes da comunidade autónoma ou da Administración xeral do Estado que desenvolvan actividades de investigación ou divulgación da ciencia e da tecnoloxía, organismos dependentes das entidades locais galegas que desenvolvan actividades de investigación ou divulgación da ciencia e da tecnoloxía e institucións sen ánimo de lucro que se relacionan no anexo I desta resolución. O importe concedido estará distribuído nas diferentes partidas da memoria económica que figurarán no taboleiro da orde (https://axudasindustria.xunta.es) e os beneficiarios deberán axustarse a esta distribución, salvo previa autorización da súa modificación polo órgano instrutor.
Segundo.-No caso de producirse algunha renuncia nas axudas do anexo I, a Dirección Xeral de Investigación, Desenvolvemento e Innovación procederá a adxudicar a axuda a outra solicitude de conformidade coa lista de suplentes que figura no anexo II desta de resolución, en función da puntuación obtida por orde decrecente e sempre e cando as entidades teñan a mesma partida orzamentaria.
Terceiro.-A inobservancia por parte dos solicitantes beneficiarios de calquera das condicións establecidas na Orde de convocatoria do 16 de xullo de 2010 (DOG nº 142, do 27 de xullo) suporá a perda do dereito a percibir a axuda correspondente. En particular deberán atender a xustificación da subvención que se recolle no artigo 17 da Orde do 16 de xullo de 2010, e que inclúe a seguinte documentación:
a) Memoria das actividades realizadas, incluíndo copia do material impreso e audiovisual, comunicacións, publicidade ou calquera outro material elaborado.
b) Memoria económica xustificativa do custo das actividades realizadas, que conterá:
1. Unha relación dos gastos realizados, coa identificación do acredor e do documento, o seu importe co IVE separado, data de emisión e data de pagamento.
2. Orixinal ou copia compulsada das facturas e demais documentos de valor probatorio equivalente que se correspondan coa relación a que fai referencia o parágrafo anterior e da documentación acreditativa do pagamento (considerarase gasto realizado o que foi efectivamente pagado con anterioridade á data límite de xustificación).
3. No caso de adquisición de material inventariable ou prestación de servizos tecnolóxicos por empresas de consultoría ou asistencia técnica por importe superior a 12.000 euros, deberán achegarse as tres ofertas de diferentes provedores. Será necesaria unha memoria xustificativa cando a elección non recaia na proposta económica máis vantaxosa.
Non obstante, cando o/a solicitante pertenza a algunha universidade galega, centro tecnolóxico de carácter público ou centro de investigación público non dependente da Xunta de Galicia, deberá presentarse a documentación a que fai referencia o parágrafo a) e o parágrafo b)1 e b)3 e unha certificación emitida pola Intervención ou órgano que teña atribuídas as facultades de control da toma de razón en contabilidade.
c) Unha relación doutras axudas que financiaran a actividade subvencionada, indicando en todo caso o seu importe e procedencia.
d) As institucións sen ánimo de lucro presentarán, no caso de que non o fixeran no momento da presentación da solicitude, copia cotexada da escritura pública de constitución e dos estatutos da asociación ou entidade que formula a solicitude.
e) Certificación expedida pola entidade bancaria en que se sinale o número de conta do/da beneficiario/a onde se deba realizar o pagamento.
Os beneficiarios deberán axustarse, na xustificación, aos modelos normalizados que poderán obter na páxina web
http://economiaeindustria.xunta.es/dxidi, na sección Servizos propios-Informes/Xustificantes de gasto ou ben no taboleiro da orde (https://axudas industria.xunta.es
).
Cuarto.-Os solicitantes que non aparecen nos anexos I ou II deberán entender desestimada a súa solicitude por non alcanzar a puntuación mínima, establecida pola comisión de valoración en 70 puntos.
Quinto.-Contra esta resolución de concesión, que é definitiva en vía administrativa, cabe interpoñer, de ser o caso:
a) Recurso potestativo de reposición ante o órgano que ditou a resolución, no prazo dun mes contando a partir do día seguinte ao da súa publicación no Diario Oficial de Galicia, segundo os artigos 116 e 117 da Lei 30/1992, do 26 de novembro,de réxime xurídico das administracións públicas e do procedemento administrativo común.
b) Ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, de conformidade co establecido nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa, no prazo de dous meses contados desde o día seguinte ao da súa publicación no Diario Oficial de Galicia.
E todo iso sen prexuízo de que os interesados poidan exercitar calquera outro recurso que consideren oportuno.
Santiago de Compostela, 18 de outubro de 2010.
P.S. (Decreto 324/2009, artigo 6.1º o)
José Alfonso Marnotes González
Vicesecretario xeral da Consellería de Economía
e Industria
Ver referencia pdf "21700D011P020.PDF"
Ver referencia pdf "21700D012P023.PDF"